Passagertallene for Læsøfærgen er de laveste i 25 år. Kommunalbestyrelsesmedlem efterspørger politisk handling.

Den våde juli måned har haft konsekvenser for store dele af den nordjyske turistbranche. Også for Læsøfærgen, der melder om det laveste passagertal i juli måned siden 1996. I år er der nemlig kun 48.926 mennesker, der har valgt at tage færgen til øen. - Det dårlige vejr er selvfølgelig en faktor. Men det handler også om, at billetterne i højsæsonene er dyre, siger Karsten Skov Petersen (UFG/løsgænger), der er medlem af kommunalbestyrelsen i Læsø Kommune. I Facebookgruppen 'Læsø Politik - debat om vækst-, erhvervs- og lokalpolitik' har han i dag lavet et opslag om passagertallene, og læsøboerne er hurtige til at pointere, at de dyre billetpriser er en stor del af årsagen. En af Facebookbrugerne skriver: - Sæt den færgepris ned. Det hænger overhovedet ikke sammen at skulle betale 1.602 kroner for en bil, og det er meget billigere at rejse til syden. Der var også en grund til, at jeg først kom herover da højsæsonen var slut, inden jeg bosatte mig herovre i marts 2023. Og en anden facebook bruger skriver: - Hvad blev der af statens udjævning med asfaltkm-priserne? Og det spørger Karsten Skov Petersen også om. - Landevejsprincippet, hvor det ikke koster mere at sejle en kilometer, end det gør at køre, skal indføres. Så vil det være meget mere attraktivt at komme herover. Og det er vigtigt for turisme er nu vores hovedindtægtskilde. Derfor skal der lægges pres på politikerne, mener kommunalbestyrelsesmedlemmet. - Vi har brug for, at Christiansborg vedtager lovgivningen. Vi på Læsø betaler også til motorvejene omkring København, siger Karsten Skov Petersen.